  Виталий Пронин Кыӵе интызы ивор вӧлмытон ёзъёслэн удмуртлыкез азинтонын? Кыӵе шуг-секытъёс пумисько та ласянь? Мар бордын ужаны малпало «Удмурт Кенеш» огазеяськонлэн исполкомаз быръем муртъёс? Зинаида Рябинина, «Удмурт дунне» газетлэн валтӥсь  редакторез: - Мон тодӥсько, кызьы радъямын анай кылын ивор вӧлмытон мукет улосъёсын, соин ик вераны быгатӥсько: асьмелэн вань ваньмыз - радио-телевидение, пӧртэм арлыдъемъёслы газетъёс-журналъёс, Интернет. Но соин валче иворлы кулэяськисьёс трос ик ӧвӧл. Соин ик ми, иворчиос, анай кылын иворлэсь быронзэ возьматэк, басьтӥськыны кулэ сое выль сямен дасян борды. Печатласькисьёссэ   ӟечомытоно пуштроссы ласянь, со дыре ик азинтоно электрон форматэз. Туннэ нуналлы вакытэн огдыре вамышъяло, шуыны луоз, «Мынам Удмуртие» телерадиокомпания но «Удмурт дунне» газет гинэ - соослэн вань Интернетын электрон версизы, социальной вотэсъёсын группаоссы, нуналлы быдэ выльдӥсько иворъёссы. Кинлэн ке сайтэз  вань, но тэк улэ, отын ивор уг выльдӥськылы, нош кинлэн ке со та дырозь ӧвӧл на! Озьыен, редакциын ужасьёс уло туннэ нуналэн гинэ.Но анай кылын гинэ ивор вӧлмытон тырмыт ӧвӧл! Озьы асьме понна гинэ ужаськом пӧрме. Со умой - утиськом но азинтӥськом кылмес, калыкмылы луонлык сётӥськом ас кылыныз лыдӟиськыны, нош асьме сярысь мукет калыкъёс но мед тодозы шуыса, инвисъёсты паськытатоно - иворъёсты вӧлмытоно ӟуч кылын но, оло нош англиен но, угось кунгож сьӧрын  асьмелэн данак фин-угор ӵыжы-выжыосмы. Иворлэн бурдыз паськыт луыны кулэ.Сергей Касаткин, «Мынам Удмуртие» телерадиокомпаниысь национальной программаос понна кыл кутӥсь:- Удмуртлыкез азинтонын удмурт СМИ-ос валтӥсь инты басьто. Мае, кыӵе кылын соос вӧлмытозы, со ик калык пӧлы пыӵалоз.Жаляса верано, удмурт радиоын, телевидениын ужась журналистъёслы капчи ӧвӧл: удмурт кылэз тодӥсь геройёс уг сюро. Министерствоосын но ведомствоосын анай кылынымы вераськись специалистъёс ӧвӧл, шуыны луоз. Нош вань ке,  куддыр йыбыртъяно луэ на: пожалуйста, удмурт кылын вераське...Удмурт кылэз тодэмзы понна специалистъёслы уждунзы борды ватсаса компенсация сётыны чаклало. Малпасько, со урод ӧвӧл. Оло, та вамыш юрттоз анай кылмес дышетыны-тодыны мылкыд карисьёслэсь лыдзэс будэтыны.Татьяна Фёдорова, Эшъяськон юртлэн кивалтӥсезлэн воштӥсез:- «Удмурт Кенеш» ас азяз бадӟымесь ужпумъёс пуктэ, но огезлэн но пайдаез уз луы, малпасько, ивор вӧлмытонъя ёзъёс юрттыны ӧз басьтӥське ке. Угось ивортонъёсты калык пӧлы вӧлмытытэк, ас пуртыяд пӧзем кадь гинэ луоз. «Удмурт Кенешлы» 25 тырмонэн валче пӧртэм ужрадъёс, Удмуртиын сяна, Башкириын, Свердловск улосын но мукет интыосын ортчозы. Оскем потэ, отчы но пыриськозы газетчиос, радиоын, телевидениын ужасьёс. Мар лэсьтӥське удмурт кылэз, культураез утён, удмуртлыкез ӝутон понна - ваньзы тодыны кулэ. Тросгес адямиослэн асьсэды удмурт шуэмзы мед потоз!Лидия Биянова, Дэри ёрос администрациысь СМИ-осын ужанъя валтӥсь специалист:- Будӥсь нылпиослы Удмуртилэн туннэ нуналыз сярысь гинэ вераны кулэ ӧвӧл, мед тодозы соос историзэ но. Валамон, та уж нырысь ик усе дышетон организациос вылэ. Но палэнэ медаз кыле вылэм культурая учреждениос но, кылсярысь, клубъёс, библиотекаос. Шуом, библиотекаосын ик огшоры адӟытонъёсын ӵош ортчытъяны луоно пӧртэм ужрадъёс - соос сӥземын мед луозы элькунмылэн историеныз герӟаськем тодмо лыдпусъёслы, татын улэм но улӥсь тодмо адямиослэн юбилейёссылы.Мон 15 ар палэнын улӥ. Та дыр куспын Удмуртиын тросэз воштӥськыса вуттӥз, кылдӥзы выль нимъёс. Ваньмыныз пыр-поч тодматскыны быгатӥ трос томъем «Феномен Удмуртии» книгалы луыса. Малпасько, таӵе книгаос азьланьын но луыны кулэ - та бордын ужано огъя кужымен. «Удмурт Кенеш» огазеяськонэ зол адямиос люкаськемын - оскисько, ужмылэн емышез одно кисьмалоз.Элина Кумачёва  